賀歐西湖登第兼呈宏齋
作者：蕭立之
朝代：宋

paragraphs: 去年君上西湖船，白紵如雪春風前。
今年君上天街馬，柳汁澆袍生色畫。
人生窮達那得知，宰相正用時來爲。
愛君負大積者厚，萬里轉軸辭門畿。
蹇予食籍閩州飯，書桉塵深鬢絲短。
西風一夜入山城，南雁無情秋夢遠。
宏齋老師魯靈光，乞身不許猶周行。
老臣政爾仗經濟，世道亦復關行藏。
零陵千官閑言語，重見箋詩出烏府。
瀼西白石渡頭船，且喚漫郎聽夜雨。
一官局束爲人鞿，宇宙風物皆危機。
短章醉墨江南路，却愛當年未第時。